Diari Oficial de la Generalitat Valenciana


Sumari del DOGV 1839, del 03-08-1992 (1992/825625)

DECRET 129/19364 de 20 de juliol, del Govern Valencià, pel qual modifica l'article 12 del Decret 73/1984, de 30 de juliol, que regula l'organització i funcionament del Gabinet Jurídic de la Presidència de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1992/07/20/129/dof/vci/html**

### Dades del document

Número de DOGV
:   1839

Data del DOGV
:   03-08-1992

Secció del DOGV
:   DISPOSICIONS GENERALS

Número del document
:   1992/825625


Data del document
:   20-07-1992

Organisme emissor
:   Presidència de la Generalitat

Tipus de document
:   Decret

Anàlisi jurídica

Decret 129/1992, de 20 de juliol, del Govern valencià, pel qual modifica l'article 12 del Decret 73/1984, de 30 de juliol, que regula l'organització i funcionament del Gabinet Jurídic de la Presidència de la Generalitat Valenciana.  
La Llei 10/1992, de 30 d'abril, de Mesures Urgents de Reforma Processal, ha introduït modificacions importants en el sistema de recursos contra les sentències, en especial, sobre les dictades per les sales contencioses administratives dels tribunals superiors de justícia. En aquest supòsit s'ha suprimit el recurs d'apel·lació, que ha estat substituït per un recurs de cassació.  
A part de la restricció que conté aquesta llei pel que fa a sentències que poden ser objecte de recurs, ja que quan es tracta de quanties determinades han d'excedir de sis milions de pessetes, hi ha variacions importants quant a l?execució de les sentències que han estat objecte de recurs i en allò que fa referència a la tramitació o procediment dels recursos que han de substanciar-se davant del Tribunal Suprem.  
Aquestes modificacions aconsellen que la interposició de recursos es limite a aquells casos en què les sentències clarament lesionen els interessos de la Generalitat Valenciana i en els que puga existir una possibilitat raonable de revocació de les d'instància, basant-se en que no són conformes a dret.  
Per això, convé redactar de nou l'article dotze del Decret del Govern Valencià 73/1984, de 30 de juliol. La modificació consisteix, d'una banda, en l'establiment d'un procediment ràpid, en el transcurs dels deu dies de què es disposa per a preparar el recurs de cassació, per a obtenir el vist-i-plau per a la decisió de no recórrer i, d'altra banda, en que aquesta decisió no corresponga al Govern valencià, tal com estableix el precepte actual, sinó al conseller competent per raó de la matèria.  
En virtut d'això, a proposta del seu president, i amb la deliberació prèvia del Govern valencià, en la reunió del dia 20 de juliol de 1992,  
DECRETE  
Article únic  
L'article dotze del Decret del Govern valencià 73/1984, de 30 de juliol, pel qual regula l?organització i funcionament del Gabinet Jurídic de la Presidència de la Generalitat Valenciana queda redactat de la manera següent:  
Article dotze  
1. En els supòsits en què els jutjats i tribunals de qualsevol naturalesa dicten sentències que lesionen els interessos de la Generalitat Valenciana, el Gabinet Jurídic interposarà contra aquestes els recursos que convinguen, tret que hi hagués autorització del conseller competent per raó de la matèria, bé per a no formular recurs, bé per a desistir del ja interposat, quan s'entengués que aquelles són conformes a dret, amb proposta prèvia motivada del Gabinet Jurídic.  
2. Quan es tracte de sentències susceptibles de recurs de cassació, aquesta proposta en què es raone la no conveniència de recórrer-hi, ja siga per considerar-les conformes a dret, ja siga per no existir lesió dels interessos de la Generalitat Valenciana, l?elevarà el Gabinet Jurídic al conseller respectiu en el termini dels tres dies següents a la notificació, dels deu que hi ha per a preparar el recurs de cassació, entenent-se que s'ha acceptat aquella proposta si en els cinc dies següents no es rep comunicació en contrari.  
3. En els casos de sentències susceptibles d'altres recursos, el procediment serà el mateix, si bé els terminis es reduiran o augmentaran en proporció al que per a cada cas estiga fixat per a la interposició del recurs pertinent.  
DISPOSICIO FINAL  
Aquest decret entrarà en vigor el dia següent de la publicació en el Diari Oficial de la Generalitat Valenciana.  
València, 20 de juliol de 1992.  
El President de la Generalitat Valenciana,   
JOAN LERMA I BLASCO


Còpia Permalink ELI